FC København skal spille to hjemmekampe uden tilskuere efter tilskuerballaden i forbindelse med derbyet mellem Brøndby og FCK på Brøndby Stadion 6. august.

Det har Fodbolden Disciplinærinstans netop offentliggjort.

Der er tale om førstkommende hjemmekamp samt næste hjemmekamp mod Brøndby. Det betyder, at hjemmekampen mod FC Midtjylland 8. september som udgangspunkt skal spilles uden tilskuere. Det samme gør sig gældende for opgøret mellem FCK og Brøndby i Parken 5. november.

FCK er derudover blevet tildelt en bøde på 150.000 kroner samt en betinget dom på yderligere én hjemmekamp uden tilskuere. Denne dom frafalder, hvis F.C. København ikke sanktioneres for en lignende overtrædelse inden udgangen af 2017/18-sæsonen, oplyses det på DBU's hjemmeside.

Uværdige scener i Brøndby. Foto: Jens Dresling

Brøndby har ved samme lejlighed fået en bødestraf på 75.000 kroner for fansenes brug af fyrværkeri under kampen.



Begge klubber kan appellere sagen til Fodboldens Appelinstans inden for de næste to uger.

Vold mod kontrollører og betjente

Balladen brød ud i det seneste opgør mellem Brøndby og FCK 6. august kort efter Brøndbys scoring i sidste minut. Adskillige FCK-tilhængere gik først amok på kontrollører og efterfølgende på politiet.

Politiet anholdt flere personer efter balladen og har åbnet flere sager mod gerningsmændende. FC København har desuden varslet, at over 100 personer står til at få karantæne.

Urolighederne startede allerede inden kampen, da 50 FCK-tilhængere tiltvang sig adgang til Brøndby Stadion uden tilladelse. De blev siden bragt ud af stadion, men efter en visitation besluttede man at lade dem komme tilbage på stadion og overvære kampen.

Kan trække sagen i langdrag

Straks efter dommen fra DBU's disciplinærinstans kom reaktionen fra FC København, der ankede den på stedet. FC København accepterer, at der skal være en straf for det, der skete på Brøndby Stadion. Men FCK's direktør, Anders Hørsholt, kalder det helt ude af proportioner, at FC København skal spille to hjemmekampe uden tilskuere.

Læs mere om FCK's anke her

Derfor har FC København besluttet at anke sagen til Fodboldens Appelinstans, hvor der ventes en forholdsvis hurtig afgørelse, men det påvirker formentlig ikke FC Københavns muligheder for at spille hjemmekampen mod FC Midtjylland 8. september uden tilskuere.

Hvis Fodboldens Appelinstans stadfæster den dom, som netop er kommet fra DBU's Disciplinærinstans, kan FC København anke dommen videre til Idrættens højeste appelinstans under DIF. Her har man ofte en sagsbehandlingstid på to-fire måneder. Derfor kan det ende med, at det først bliver til foråret, FCK skal spille kampe uden tilskuere, hvis de to andre appelinstanser stadfæster nuværende dom.

Det kan i værste fald betyde, at det bliver til hjemmekampen i slutspillet FC København kommer til at spille hjemmekampen mod Brøndby uden tilskuere.

Grafikken er fjernet på grund af opdateringer på sitet.

Se også: FCK rasler med sablen: Over 100 står til karantæne efter ballade

Se også: FCK-profil liker hooliganbilleder på sociale medier

